公孫瓚

公孫瓚，字伯珪，係東漢末期人，幽州遼西令支人，曾經做到前將軍，封易侯。

生平

早年
公孫瓚係豪族出身，但係因為佢亞媽出身低微，所以只做到書佐。後尾佢因為美貌、聲音洪亮同埋才智而受到太守侯某賞識，仲娶咗侯某個女。公孫瓚喺侯某嘅幫助下同劉備同埋劉德然一齊拜盧植做先生。公孫瓚後尾喺太守劉其嗰度做嘢。劉其因為犯法而被發配去交州嘅日南，公孫瓚扮成士兵沿途護送，途中劉其俾朝廷赦免咗。公孫瓚返嚟之後因為呢件事而俾舉孝廉，做咗遼東屬國嘅長史。

攻打外族
公孫瓚擔任長史期間曾經用幾十個騎兵做低幾百個鮮卑騎兵，升為涿令。光和年間，因要要討伐涼州嘅盜賊而俾授與都督行事傳。後尾因為做低漁陽張純同埋遼西烏丸丘力居等有功而升做騎都尉。烏丸貪至王帶人投降公孫瓚，公孫瓚又升做中郎將，封都亭侯。公孫瓚曾經組織過一班擅射嘅騎兵，佢哋只騎白馬，自稱自己做「白馬義從」。

逐鹿河北
公孫瓚曾經叫佢上司劉虞唔好派兵幫袁術，佢驚俾袁術怪罪，因此派自己嘅細佬公孫越帶千幾人去幫袁術。孫堅喺陽城之戰俾袁紹部下周昂做低咗，公孫越亦都俾流矢射死咗，公孫瓚因此好憎袁紹。袁紹將自己勃海太守嘅印綬送畀公孫瓚嘅細佬公孫範，諗住搞好雙方嘅關係。初平二年，公孫範派勃海兵幫公孫瓚做低青州黃巾軍，公孫瓚升做奮武將軍，封薊侯。佢羅列袁紹嘅十大罪狀，冀州好多官員都投降公孫瓚。公孫瓚自行任命三州嘅刺史，嚴綱做冀州刺史，田楷做青州刺史，單經做兗州刺史，並且自行設置各地嘅地方長官。之後佢喺同年嘅冬天同袁紹發生界橋之戰，但俾袁紹嘅手下麴義做低，嚴綱被擒殺，公孫瓚同佢細佬走返去薊。初平三年，袁紹親自帶領大軍攻打公孫瓚，公孫瓚匿喺易京嗰度唔敢出嚟，並且派佢亞仔公孫續聯絡黑山軍嘅首領張燕，準備做低包圍自己嘅袁紹軍。然而件事被袁紹知道咗，袁紹用火光引誘公孫瓚出嚟，公孫瓚喺城樓上見到亮起火光，即刻帶兵出城，結果當場中伏，最終俾袁紹軍做低，公孫瓚匿返入去易京入面唔再出嚟。袁紹派人用崛隊道到城落面，並且放火燒咗城牆底部嘅木柱(地基)，城牆因此倒塌。公孫瓚見到城牆都冇咗，認為自己已經無力回天，於是殺咗自己嘅老婆之後自殺。

部下
嚴綱：公孫瓚嘅冀州刺史，喺界橋之戰被袁紹部將麴義臨陣斬殺。
田楷：公孫瓚嘅青州刺史，曾經喺巨馬水之戰嗰時做低麴義，後尾同劉備一齊到徐州救援陶謙。
單經：公孫瓚嘅兗州刺史。
鄒丹：公孫瓚嘅漁陽郡太守，喺潞河被閻柔做低咗。
關靖：長史，喺易京之戰前勸公孫瓚唔好攻打袁紹。易京之戰嗰陣後悔自己先前嘅勸阻搞到輸咗，於是同袁紹軍決戰戰死。
劉備：平原令，同田楷一齊抗擊袁紹，後尾同田楷到徐州救援被曹操攻打嘅陶謙，之後改投陶謙。
趙雲：帶領義軍加入公孫瓚，曾經同劉備一齊駐守平原，後尾話要幫亞哥奔喪而離開。
田豫：東州縣令，王門叛變嗰陣親自上陣鬧王門，鬧到王門羞愧退兵。
王門：叛變後帶住袁紹俾嘅萬餘兵馬攻打東州，被縣令田豫鬧到退兵。
范方：喺公孫瓚嘅指示下帶領部隊支援劉岱，後尾劉岱聽咗程昱嘅意見而親近袁紹，范方俾公孫瓚叫咗返去。
季雍：公孫瓚嘅鄃縣縣令。一開始幫袁紹做嘢，後尾背叛袁紹加入公孫瓚嘅陣營。之後袁紹派部將朱靈將佢做低。
文則：建安四年初，黑山賊帥張燕領兵十萬嚟救公孫瓚。援兵未到，公孫瓚就派部將文則到約定點火為號，佢喺途中被袁紹軍俘虜，袁紹因此喺約定點嗰度埋伏公孫瓚。
李邵：鉅鹿太守，公孫瓚討伐袁紹嗰時投靠公孫瓚，俾董昭用計殺咗。
孫伉：同李邵一齊被董昭用計殺害。
張吉：公孫瓚嘅部將，董昭利用佢散佈假情報，搞死李邵同埋孫伉。
劉緯臺，李移子，樂何當：公孫瓚嘅契弟。
公孫紀：劉虞部將，因為同公孫瓚同姓而被佢當成兄弟咁對待。所以佢爆咗劉虞嘅計劃俾公孫瓚知，令公孫瓚有機會反殺劉虞。

引用

東漢人